Spoorlyn deels oop ná ontsporingFoto bloot ter illustrasie. (Argieffoto: Transnet) Transnet se spoorlyn naby Ulundi in KwaZulu-Natal is die afgelope naweek deels oopgestel nadat ŉ trein sowat twee weke gelede tussen die Bloubank- en Nhlazatshe-stasie ontspoor het. Die staatsbeheerde onderneming sê hy het Vrydagoggend een van die twee spoorlyne op die noordelike korridor oopgestel. “Bedrywighede is reeds voortgesit en spanne is besig om die agterstand weens die sluiting uit die weg te ruim,” sê Transnet. Maroela Media het vroeër berig dat honderde vragmotors verlede week na Richardsbaai gestroom het omdat vragte nou noodgedwonge padlangs vervoer moes word. Spanne het ook Sondag die konstruksiewerk aan die spoorlyn voortgesit en sal na verwagting eersdaags die herstelwerk aan die tweede spoorlyn afhandel. Die betrokke spoorlyn is op 8 November gesluit nadat ŉ trein met uitvoersteenkool, wat na Richardsbaai onderweg was, ontspoor het. Transnet het destyds aangevoer dat die ontsporing te midde van dreigemente teen die onderneming plaasgevind het. Transnet se bedrywighede is ook die afgelope tyd ontwrig “deur ontevrede groepe wat sakegeleenthede najaag”. Volgens Transnet kon die herstelwerk aan die eerste spoorlyn nie sonder belanghebbendes gedoen word nie. “Om ons spoorlyn in ŉ rekordtyd weer in bedryf te kry, sou onmoontlik gewees het sonder die betrokkenes se gesamentlike pogings.”